Za sve ove godine

Za sve ove godine drugi je studijski album sarajevske pop rok grupe Crvena jabuka. Objavila ga je zagrebačka izdavačka kuća Jugoton 30. 3. 1987, a ponovno je objavljen na CD 2003.

 Snimanje albuma 
Članovi grupe Crvena Jabuka počeli su sa radom na ovom albumu u ljeto 1986. godine, nešto prije njihovog prvog koncerta i tragične saobraćajne nesreće.
Budući da je ovo trebao biti album u sjećanje na dva nesretno preminula člana grupe (Aljošu Buhu i Dražena Ričla), ostali članovi su odlučili da za ovaj album ne bude nikakvog reklamiranja niti koncertne turneje. Sa ovog (kao i prethodnog) albuma preuzete su pjesme koje su korištene za objavljivanja tri singl ploče: "Ako, ako / Uzmi me kad hoćeš ti", "Nema više vremena / Tugo, nesrećo" i "Za sve ove godine / Umrijeću noćas od ljepote".
U to vrijeme, solo gitarist, pjevač i vođa sastava Dražen Ričl, te Zlatko Arslanagić koji je bio ritam gitarist i pisac većine tekstova sa njihovog prvog albuma, imali su nekoliko demo snimaka pjesama za pojavljivanje na novom albumu. Demo snimke su procurile na internet u posljednjem tromjesečju 2011. - dvadeset pet godina nakon smrti dva gorepomenuta člana ovog sastava.
Album je imao i radni naziv "Uzmi me (kad hoćeš ti)", čije pjesme su na kraju muzički prerađene i uvrštene na njihov prvi koncertni album "Uzmi me (kad hoćeš ti)" 1990.

Nakon što su skoro pripremili cijeli album, tri preostala člana grupe Crvena jabuka odlučila su da bez odlaganja uđu u studio i završe cjelokupni muzički materijal. Producent je bio Željko Brodarić Jappa, koji je godinu prije radio produkciju njihovog debitantskog albuma, a snimanje je urađeno u istom muzičkom Tetrapak studiju u Splitu. Da nadoknadi činjenicu da su sada bila samo tri preostala člana ovog sastava, Dražen Žerić (koji je bio prateći pjevač na debitantskoj ploči) preuzeo je ulogu glavnog pjevača što će biti praksa na svakom narednom albumu, a Zlatko Arslanagić je osim električne gitare svirao i bas-gitaru. Muzičari iz grupe Crvena jabuka odlučili su da neće raditi nikakve promocije, reklame, pa čak ni koncertnu turneju, što bi takođe moglo objasniti zašto se ovaj album nije prodavao tako dobro kao njihovi drugi albumi.

 Opis 
Sve pjesme napisane su u junu, julu i augustu 1986. Materijal su pripremili: Dražen Ričl, Aljoša Buha, Darko Jelčić, Dražen Žerić i Zlatko Arslanagić. Kao i na njihovom debitantskom albumu, i ovdje je ponovljena veoma uspješna kombinacija bržih rok pjesama i balada na akustičnoj gitari. Pjesme na ovom albumu su mnogo jednostavnije sa blažim baladama zahvaljujući činjenici da je riječ o tribute albumu. 
"Za sve ove godine" otvara pjesma "Otrov" koja svojim uvodom na sintisajzeru i riffovioma na električnoj gitari pomalo podsjeća na veliki hit američke grupe Van Halen "Jump". Za njom slijede balada "Tugo nesrećo" i poletna rok kompozicija "Dođi kod mene", koje zajedno u samom početku daju dobar muzički niz zaokružujući se preostalim pjesmama na njihovom drugom muzičkom izdanju. Novina na ovom albumu je pjesma "Hajde hajde de opusti se" odsvirana u plesnom disco ritmu.

 Spisak pjesama 
 "Otrov" (Zlaja)
 "Tugo nesrećo" (Zijo)
 "Za sve ove godine" (Zlaja)
 "Dođi kod mene" (Zijo/Zlaja)
 "Nema više vremena" (Zlaja)
 "Umrijeću noćas od ljepote" (Zlaja)
 "Ako ako" (Zlaja)
 "Uzmi me (kad hoćeš ti)" (Zlaja)
 "Hajde hajde de opusti se" (Žera/Zlaja)
 "Jedina" (Zijo/Zlaja)
 "Da je samo malo sreće" (Zijo)
 "Osim tebe (ljubavi)" (Zlaja) 

 Članovi grupe 
 Zlatko Arslanagić (Zlaja) – ritam gitara, bas-gitara, prateći vokal, tekstopisac
 Darko Jelčić (Cunja) – bubnjevi, udaraljke
 Dražen Žerić (Žera) – klavijature, harmonika, flauta, vokal, tekstopisac
 Željko Brodarić (Jappa) – producent 

Kategorija:Albumi Crvene jabuke
Kategorija:Albumi iz 1987.